**Előterjesztés**

**Körmend Város Önkormányzata Képviselő-testülete 2018. május 30.-i ülésére**

**Tárgy:** 2017. évi gazdálkodásról beszámoló

*Tisztelt Képviselő-testület!*

Körmend város önkormányzata a 2017. évi költségvetését az 1/2017. évi rendeletével fogadta el. Az év során több alkalommal módosításra került a rendelet az év közben a működéshez érkező központi támogatások, a projektek támogatása, valamint a feladatok ellátásához biztosított előirányzatok rendezésre céljából.

Az államháztartásról szóló törvény, annak végrehajtására megalkotott kormányrendelet, valamint az államháztartás számviteléről szóló kormányrendelet alapján elkészítésre került a költségvetési szervek beszámolója. A beszámolók a költségvetési és pénzügyi számvitel előírásai alapján kerültek elkészítésre. és feladásra kerültek az Államkincstár részére az informatikai rendszeren keresztül. A költségvetési beszámolók adatai alapján történt a 207. évről szóló zárszámadás összeállítása.

Az előterjesztéshez tartozik a zárszámadásról szóló rendelet-tervezet a mellékletekkel együtt.

**Feladatellátás**

Az önkormányzat feladatellátásban nem volt változás 2017. évben az előző évhez viszonyítva. Továbbra is közös önkormányzati hivatalt működtet Körmend város Önkormányzata és Csákánydoroszló község Önkormányzata. A Hivatal látja el az igazgatási, gazdálkodási feladatokat, bonyolítja a fejlesztéseket, stb., mindkét önkormányzat esetében. A településüzemeltetési és vagyonkezelési feladatokat, különösen a lakásgazdálkodással kapcsolatos feladatokat Körmend Város Gondnoksága látta el. 2017. évben továbbra is az intézményhez tartozott az iskolák élelmezési feladatainak az ellátása. A város közművelődési, kulturális feladatait pedig a Körmendi Kulturális Központ, Múzeum, Könyvtár látja el, koordinálja a civil szervezeteket, egyesületeket, közreműködik velük a város kulturális életében. Az intézmény feladatköre, valamint a feladat ellátási területek folyamatosan bővülnek a beruházások, felújítások következtében.

**Működési költségvetés**

**Bevételek**

A bevételeket a rendelet-tervezet *1. melléklete* tartalmazza összevontan, működési, felhalmozási bontásban, kiemelt előirányzatonként, közgazdasági tagolásban. A *2. melléklet* intézményenként, kötelező, államigazgatási és önként vállalt feladat bontásban tartalmazza a kiadásokat, a *3. melléklet* azonos módon részletezi a bevételeket. A *4. melléklet* a kapott központi és egyéb támogatásokat, valamint a közhatalmi és egyéb bevételeket önkormányzati szinten részletezi.

A *4. a. melléklet* a működési feladatokra kapott központi támogatás elszámolását tartalmazza. A melléklet adatai alapján látható, hogy 2017. évben a hivatal működése és a település üzemeltetési feladatok ellátás támogatás területén a beszámítás 154.151.316Ft, amelyet az önkormányzat nem kapott meg. A feladatokra kapott eredeti támogatás összegéből évközben lemondás történt nagyobb összegben az óvodai feladatok esetében és a bölcsődei gyermek létszám csökkenése miatt. Az elszámolás alapján a visszafizetési kötelezettség 2.011.001Ft.

Az önkormányzat a központi költségvetésből **működési támogatásként** a feladatok ellátásához, összességében 746.685.638Ft-ot kapott, amely már a beszámítás összegével csökkentett. Az óvodai feladatra és a szociális feladatokra kapott támogatás átadásra kerül a társulások részére a működési feladataik ellátására.

Az önkormányzathoz év közben érkeztek a következő támogatások, különösen a foglalkoztatottak személyi juttatásaira, továbbá a minimálbér, valamint szakmai bérminimum emelése ellentételezése céljából a következők szerint:

* összevont szociális ágazati pótlék 30.567.371Ft,
* kulturális illetménypótlék 7.113.877Ft,
* bérkompenzációt 7.647.938Ft,
* bölcsődei kisgyermeknevelők pótlékára 5.598.353Ft
* minimálbéremelésre, járulékaira 17.587.576Ft
* óvodapedagógusok munkáját segítők – dajkák – kiegészítő támogatása 9.909.000Ft.

Az önkormányzat rendkívüli támogatásként a működési kiadásokra 53 millió Ft-ot kapott két részletben, amelynek a felhasználásáról a beszámoló keretében el is számolt. A felhalmozási kiadásokra 50.886eFt rendkívüli támogatás érkezett, amelyből 10.000eFt került 2017-ben felhasználásra, a többi a maradvány része.

A 4. mellékletben a **működési célú támogatások** között a közfoglalkoztatáshoz kapott támogatás elszámolása történt meg, mind a Körmend Város Gondnoksága, mind a Körmendi Kulturális Központ esetében, a kapott támogatást összege 22.456.808Ft. A szociális foglalkoztatáshoz kapott központi támogatás 2017. évi összege 11.977.440Ft, a támogatás jelentősebb része csak 2018. évben érkezett meg. A gyermekorvosi feladatok ellátására kapott támogatás 11.669.000Ft, és helyettesítéssel történik az ellátás.

A TOP-os pályázatok támogatása részben a működési kiadások fedezetére érkezik, a teljesítés 99.633.800Ft. A kastély felújításra az önkormányzat 9.906.000Ft támogatást kapott, az ASP önkormányzati rendszerhez való csatlakozás bevezetéséhez – migráció, stb. - pedig 6.840.000Ft-ot.

A **közhatalmi bevételek** között az iparűzési adó, gépjárműadó, talajterhelési díj került tervezésre, illetve a teljesítés elszámolása. Részletes adatokat a rendelet-tervezet *10. melléklete tartalmaz.* A tervezett bevétel módosított összege iparűzési adóból 696.000.000Ft volt, a teljesítés 743.447.400Ft. A tartózkodás után fizetett idegenforgalmi adóbevétel az előző évekhez viszonyítva jelentősen nőtt, a teljesítés 4.402.500Ft. Az önkormányzatnál maradó gépjármű adó 40%-a 2017. évben 32.801.608Ft volt, a tervezett összeggel gyakorlatilag megegyező. Egyéb adójellegű bevétel teljesítése 1.878.897Ft.

A **működési bevételek** az intézmények által ellátott különböző feladatokból adódóan realizálódtak 2017. évben is. A bevételek teljesítéseit illetően nem volt jelentősebb változás az előző évekhez viszonyítva.

Az **önkormányzat** esetében bérbeadásból - közterületek, ingatlanok hasznosításából - illetve közvetített szolgáltatásokból származik a bevétel. Minden intézmény esetében az ÁFA visszatérülések, és a számlázott ÁFA is a működési bevételek között kerülnek elszámolásra, az önkormányzat ilyen jellegű bevétele több mint 7 millió Ft. Az önkormányzat működési bevételi között került elszámolásra a szennyvíz és vízhasználati díj - bruttó 97.654.091Ft - annak ellenére, hogy felhalmozási célú kiadásokra kell kötelezően fordítani a nettó összeget. A vállalkozó orvosok részére a közüzemi díjak továbbszámlázása történik, a teljesítés 8.569.001Ft. Közterület bérbeadásból származó bevétel 2017. évben 3.353.040Ft volt, az ingatlan bérbeadásból pedig a több mint 10 millió Ft a teljesítés összege.

A **Közös Önkormányzati Hivatal** esetében a működési bevétel főként bérbeadásból, közüzemi kiadások továbbszámlázásból, kisebb összegben szolgáltatásból teljesült. A tankerület elköltözésével csökkent a továbbszámlázott bevétel az előző évhez viszonyítva, így a tervezett összeg nem teljesült.

A **Körmendi Kulturális Központ, Múzeum Könyvtár** bevételei minimális összegben bérbeadásból, nagyrészt szolgáltatásokból teljesültek. A múzeum esetében a belépődíjak teljesítése minimálisan meghaladja a tervezett összeget, az éves teljesítés 3.803.906Ft. Hasonlóan jól alakult a könyvtár bevétele a tervezetthez viszonyítva, a teljesítés 2.425.701Ft, ami beiratkozási díjakból és szolgáltatási bevételekből áll. A közművelődési terület bevétele évről évre folyamatosan növekszik a színterek bővülése következtében. A bevétel színházi előadások jegy bevételéből 7.780.000Ft, bérbeadásokból 5.102..921Ft, egyéb szolgáltatásokból – esküvők szervezése, ruhatár, stb. - több mint 1 millió Ft teljesült.

A **Körmend Város Gondnoksága** működési bevételei az önkormányzati lakások és nem lakás célú ingatlanok, piac bérbeadásából származik, továbbá különböző szolgáltatásokból. A 2017.évi teljesítés alakulása a következő:

* lakbér 47.411.685Ft
* üzlethelyiségek bérleti díja 20.565.396Ft
* tovább számlázott vízdíj lakbérrel együtt 12.579.780Ft
* piaci helypénz bevétele 10.405.825Ft
* uszoda, sportcsarnok, kollégium bérbeadás, közüzemek továbbszámlázása 21.044.277Ft
* egyéb szolgáltatások bevétele 2.222.565Ft.

Az iskolai étkeztetés, mint feladat az intézmény költségvetésében szerepel. Az iskolák esetében a működési bevétel jelentős része az étkeztetésből származik, amely tartalmazza az ÁFA visszatérülést is. Az intézmény bevétele a négy iskola – három általános iskola, gimnázium - esetében az étkeztetésből 37.411.268Ft. Az élelmezési feladatok tekintetében az ÁFA visszatérülés összege 7.394.723Ft. Az uszoda használatáért a Tankerület által fizetett díj teszi ki a bevétel nagyobb részét.

A **finanszírozási műveletek** kötött kell elszámolni az előző évi maradványt, és annak igénybevételét, amelyet kötelező igénybe venni a következő évben teljes összegben. A működési maradvány igénybevétele önkormányzati szinten 106.880.956Ft, a felhalmozási célú maradvány igénybevétele 203.792.483Ft.

Az önkormányzat a működési hiány finanszírozására hitel felvételét tervezte. Folyószámlahitel felvételére sor került 50 millió Ft összegben, amely jellegének megfelelően visszafizetésre is került 2017. évben.. A tervezett hitel felvétel és teljesítése alakulását a rendelet-tervezet 11. melléklete tartalmazza.

Az államháztartási megelőlegezés a 2017. évi központi támogatás terhére adott összeg a januári illetmények kifizetéséhez 19.025.758Ft összegben.

**Kiadások**

A kiadások kiemelt előirányzatonként az 1. mellékletben, intézményenként a *3. mellékletben* kerületek részletezésre.

A **személyi juttatások** előirányzata a kapott központi támogatásokkal emelkedett évközben, és a teljesítés is ennek megfelelően alakult, nem haladja meg a módisított előirányzatot. A személyi juttatatás előirányzata és teljesítése tartalmazza a közfoglalkoztatással kapcsolatos kiadásokat is, ami a jelentősebb összegű növekedést eredményezte, továbbá a pótlólag adott pótlékok, bérkompenzációk is növelték az előirányzatot és a teljesítést. A teljesítés az önkormányzat esetében marad el a tervezettől, mert a projektekre tervezett személyi jellegű kiadások teljesítésére nem került sor.

A **munkaadót terhelő járulékok** alakulása azonos a személyi juttatások előirányzatának, teljesítésének alakulásával, a mértéke 2017. évben 22% volt, ami az előző évekhez viszonyítva csökkent 5% -al.

A **dologi kiadások** előirányzata év közben jelentősen megemelkedett, amely nagyobb mértékben a projektekkel kapcsolatos volt, tekintettel arra, hogy egyes projektek esetében a kiadások jelentős részét dologi kiadásként kell elszámolni. A teljesítés az előzőekhez hasonlóan elmaradt a módosított előirányzathoz viszonyítva, nagyrészt a következő évben lesz a megvalósítás.

A dolog kiadások között a közüzemi kiadások teljesítése a tervezettnél magasabb összegben teljesült, ami a fogyasztási helyek bővülésének, a nagyobb kapacitás igénybevételnek a következménye. *Önkormányzati* szinten a közüzemi kiadások nettó teljesítése minimálisan haladja meg 60 millió Ft-ot, azonban kevesebb az előző évi teljesítésnél.

Az élelmezési kiadások teljesítése a Körmend Város Gondnokságánál közel nettó 70 millió Ft. A bérleti és lízing díjakra kifizetett összeg meghaladja a 45 millió Ft-ot, amelynek jelentős része a Caminus Zrt részére kerül kifizetésre.

A karbantartásokra, javításokra fordított összeg meghaladja a nettó 29 millió Ft-ot önkormányzati szinten, amelyből jelentős összeg a Körmend Város Gondnokságánál került teljesítésre a lakásokkal, kapcsolatos javítási, karbantartási kiadásokra.

A közvetett szolgáltatások teljesítése nettó összegben 29.188eFt, amely továbbszámlázásra kerül az igénybevevők részére. A továbbszámlázás a közüzemi kiadásokhoz kapcsolódik.

A működési célú ÁFA összege önkormányzati szinten 157 millió Ft, amelyből az előzetesen felszámított ÁFA 88 millió Ft, a bevételek után fizetendő ÁFA 68 millió Ft-ot is meghaladja.

2017. évben összesen a központi költségvetés részre az előző évek támogatásaiból 10.137eFt-ot kellett visszafizetni, mert a feladat mutatók teljesítése nem érte el a tervezett összeget.

A **pénzbeli ellátások** teljesítést a rendelet-tervezet 12. melléklete részletezi. A kifizetések a helyi rendelet szerint hozott határozatok alapján történik, a 2017. évi teljesítés 12.796.961Ft. Az önkormányzat nem kap támogatás a pénzbeli ellátásokhoz, saját forrásból biztosítja a kiadásokra a fedezetet.

A **működési célú támogatás államháztartáson belülre** részletezését a rendelet-tervezet 5. melléklete tartalmazza. A Körmend és Kistérsége Önkormányzati Társulás részére átadott összeg a szociális alapellátási feladatokra, az ügyeleti feladatra és a tagdíjra 258.804.893Ft. Az óvodai és bölcsődei feladatokra a Körmend és Mikrotérsége Köznevelési Intézményfenntartó Társulásnak átadott összeg a melléklet adatai szerint 359.843.370Ft. Mindkét társulás kötelező önkormányzati feladatot – óvodai, bölcsődei és szociális alapellátás - lát el, amelyekhez a kapott központi támogatáson túl az önkormányzat saját forrást is biztosított. Az óvodába bejárás támogatás az önkormányzatok részére került átadásra, a 2017. évi teljesítés 2.664.900Ft. A Bursa rendszerhez a hozzájárulás 912.500Ft volt 2017. évben.

Az államháztartáson kívülre átadott támogatás a sport, kultúra, szociális támogatást jelenti, a teljesítés 27.950.000Ft. A rádió működéséhez 12.810.000Ft-ot biztosított az önkormányzat, a helyi közlekedés fenntartásához 6.576.184Ft-ot. A Média Centrum működéséhez 3.100.000Ft került átadásra.

Finanszírozási kiadásként került teljesítésre az államháztartáson belüli megelőlegezés visszafizetése 18.874.405Ft összegben.

**Felhalmozási költségvetés**

**Bevételek**

A felhalmozási bevételek jelentős része származik a központi költségvetésből, amelyet az önkormányzat különböző projektek végrehajtásához kapott. Részletezés a 4. mellékletben, illetve a 16. mellékletben. A támogatás összege 1.695.183.479Ft. A TOP-os pályázatok esetében jelentős a bevétel teljesítése: 1.364.910.699Ft. A Vadászlak felújításához 2017. évben 153.806.881Ft-ot kapott az önkormányzat. Kormányzati döntés alapján 160 millió Ft a támogatás érkezett az önkormányzathoz, amely 2017 évben részben került felhasználásra, a fennmaradó összeg 2018 évben a jóváhagyott fejlesztési feladatokra kerül felhasználásra.

Az önkormányzatnak vagyonértékesítésből 47.402.969Ft bevétele realizálódott. A Hunyadi úti lakótelkek értékesítéséből 14.919.095Ft, egyéb telekértékesítésből és telek cserékből származik a többi bevétel. A bérlakások törlesztéseiből, és kölcsön törlesztésből 1.752.860Ft folyt be. Államháztartáson kívülről származó bevétel a lakosság részéről közmű hozzájárulásként befizetett összeg 5.070.019Ft.

A fejlesztési kiadások fedezetére helyi adóbevétel beszámítása történt 85.000.000Ft összegben.

Az önkormányzat nem vett fel hitelt a fejlesztési kiadásaihoz.

**Kiadások**

A felhalmozási jellegű kiadásokat a rendelet-tervezet 6. melléklete tartalmazza feladatonként. Mind a beruházások, mind a felújítások esetében jelentős a növekedés az előirányzatok tekintetében, viszont a teljesítés elmarad a módosított előirányzattól.

A támogatott TOP-os projektek esetében a döntés elhúzódott, amely következtében csak előkészítési, tervezési feladatok kerületek elvégzésre 2017. évben. Befejeződött a színházépület beruházása, megvalósult az Olcsai tömbbelső csapadékvíz és szennyvízelvezetési rendszer beruházása. Kiépítésre került a Teleki út szennyvízhálózata, itt a pénzügyi teljesítés részben áthúzódik 2018. évre. A Hunyadi úti telkek kialakítására 10 millió Ft-ot fordított az önkormányzat.

Támogatásból valósult meg a Munkácsy u. járda felújítása 10 millió Ft összegben. 2017-ben az önkormányzati utak felújítására jelentősebb forrás került felhasználásra, ami részben központi támogatásból, részben saját forrásból történt. A gyermekorvosi rendelő felújításához az önkormányzat kapott közel 25millió Ft-os támogatást. A szennyvíz használati díj terhére is történt több beruházás, részben a szennyvíztelepen, részben a városi rendszeren.

A Körmend Város Gondnoksága által a társasházak részére a felújítási alapba 5.732.189eFt került átadásra, ami folyamatosan nő, mert a társasházak a felújításokra képeznek forrást. A Futball Klub fejlesztéseihez a TAO támogatáshoz biztosított önerő összege 9.000.000Ft. A sportcsarnok felújításához biztosított önerő 61.796.000Ft, amelynek a fedezete teljes mértékben központi támogatás volt.

A közvetett támogatásokat a rendelet-tervezet 14. melléklete mutatja be. Jellemzően a kulturális intézmény szintereit veszik igénybe az egyesületek, különböző szervezetek rendszeresen. A sportcsarnok igénybevétele a kosárlabda klub által történik.

További közvetett támogatást nem biztosít az önkormányzat sem az ellátási díjak, sem az adók elengedése, mérséklése tekintetében.

**Maradvány**

A rendelet-tervezet 13. mellékletében került kimutatásra a 2017. évi maradvány. Az adatokat Ft-ban tartalmazza a melléklet. A maradvány megállapítása az adott évi bevételek és kiadások különbözete, tehát nem számol a nyitó, záró pénzkészlettel.

Az önkormányzat maradványa 301.005.027Ft, amelyből a szabad maradvány 43.713.730Ft, ami a működési hitel csökkentésére, valamint a működési és felhalmozási tartalék növelésére lett fordítva a 2018. évi rendelet-módosításban. Jelentős összegű a kötött maradvány: az eredetileg tervezett maradvány, OEP körbe tartozó összeg, bérlakás bevételek, stb, a TOP-os pályázatok 2019. évi feladataira kapott támogatás 45.001.286Ft, amelyek mind a kötött tartalékba kerültek a 2018. évi rendeletben.

A felhalmozási szabad maradvány 7.520.577Ft, ami a felhalmozási szabad tartalék előirányzatát növelte. A felhalmozási kötött maradvány 1.452.149.456Ft. Eredetileg tervezve volt 1.131.833.194Ft maradvány, amely már eleve feladattal terhelt. Ez az összeg a TOP-os pályázatokhoz tartozik. Kötött felhasználású a használati díj maradványa, az összege 39.908.068Ft. Egyéb központi forrásból kapott felhalmozási célú támogatások maradványa 73.063.509Ft. A TOP-os feladatok maradványa 285.000.000Ft, ami 2019. évben kerül felhasználásra, szintén a kötött felhalmozási tartalékba került.

Az intézmények esetében minimális a maradvány, amely mind működési szabad maradvány, és a 2018. évi költségvetési feladatok végrehajtására fordítható. Maradvány elvonás egyik intézmény esetében sem javasolt.

**Vagyon alakulása**

Az önkormányzat vagyoni helyzetének alakulását a rendelet-tervezet 15. számú melléklete részletezi önkormányzati szinten.

A tárgyi eszközökben a növekedés az előző évhez viszonyítva nem számottevő, tekintettel arra, hogy nagyobb fejlesztések nem valósultak meg, viszont volt részesedés értékesítés, a MÜLLEX Kft-ben lévő részesedés került értékesítésre. Történt selejtezés, különösen a szellemi termékek esetében, amelyek már nem használhatók, nem hasznosíthatók.

A pénzeszközök záró állománya lényegesen magasabb összegű, mint a nyitó állomány, tekintettel arra, hogy az eredményes pályázatokhoz a támogatási összegek utalásra kerültek az önkormányzat elkülönített számláira. A záró pénzkészlet 1.696.475.858Ft. Az önkormányzat pénzkészlet alakulását a rendelet-tervezet18. melléklete részletezi.

A követelések állománya tovább növekedett az előző évhez viszonyítva. A közhatalmi bevételek követelése az iparűzési adó, idegenforgalmi adó, és a gépjárműadó esetében minimálisan nőtt, viszont csökkent a talajterhelési díj és a pótlékok esetében a tartozás. Növekedett a működési bevételekre vonatkozó követelés, különösen a lakbérek és bérleti díjak tartozása miatt. A követelésjellegű sajátos elszámolások – előlegek – esetében a számlák rendezéséből adódóan csökkenés volt, így összességében a követelések állománya csökkent az előző évhez viszonyítva.

A forrás oldalon a vagyonkezelésbe adott ingatlanok értékével csökkent az önkormányzat vagyona. Kötelezettségként jelenik meg a vagyoni elemek között a szállítók felé fennálló tartozás a működési és felhalmozási területen, amelyek a költségvetési évben, illetve költségvetési évet követő évben esedékesek.

A halasztott eredményszemléletű bevételek – passzív időbeli elhatárolás – záró állománya 3.403.530.359Ft, amely abból adódik, hogy a kapott támogatásokat el kell határolni, és a költségek felmerülésével azonos módon, ami az értékcsökkenés elszámolását jelenti, lehet visszaírni. 2017. évben jelentősen növekedett: 1.408.238.781Ft-al, tekintettel a megkapott támogatásokra.

Az egyes vagyoni elemeket minden esetben leltár támasztja alá, egyezően a beszámolókban szereplő összegekkel.

Az önkormányzat vagyonában 2017. évben 1,5 milliárdos növekedés volt.

Kérem a Tisztelt Képviselő-testületet, az előterjesztést tárgyalja meg az önkormányzat 2016. évi gazdálkodásáról, és mellékelt rendelet-tervezet fogadja el.,

Körmend, 2018. május 24.

Bebes István

polgármester